Таніт

Тані́т — фінікійская багіня месяцу, заступніца Карфагена.

 Шанаванне 
Паходжанне культу і імя Таніт застаецца спрэчным. Некаторыя даследчыкі лічаць, што яны былі запазычаны карфагенянамі ў бербераў Паўночнай Афрыкі, іншыя сцвярджаюць, што Таніт — старадаўняя фінікійская багіня, і яе імя перакладаецца як «тая, хто аплаквае». У антычных тэкстах яе называлі тварам Баала, дамай Карфагена. У гэтым горадзе будавалі прысвечаныя ёй храмы. Сведчанні шанавання Таніт знойдзены ў Ліване, Ізраілі, а таксама ў Гібралтары, на Сіцыліі, Мальце, Ібіцы і ў іншых месцах Заходняга Міжземнамор’я.

У міфалогіі Таніт звязвалася з месяцам, зоркамі, вадою, каханнем, пладавітасцю. Існаваў звычай прынясення ёй у ахвяру малых дзяцей.

Рымляне называлі Таніт Цэлестай і атаясамлялі з Юнонай Люцынай, заступніцай родаў і малых дзяцей.

 Сімвалы 
У Таніт меўся канкрэтны, добра пазнаваемы сімвал — трохкутнік, прамая лінія і акружнасць над ім. Звычайна гэта тлумачыцца як жаночая постаць у шырокай сукенцы з разведзенымі ў бакі рукамі. Акрамя таго, выявы багіні суправаджаліся сімваламі месяцу, вады, рыб і драпежных птушак.

 Спасылкі 
 Tanit
 Johanna Stuckey, Tanit of Carthage
 Monica Sjöö, Tanit on Ibiza

Катэгорыя:Багі неба і надвор’я
Катэгорыя:Багіні
Катэгорыя:Вярхоўныя багі
Катэгорыя:Антычная міфалогія
Катэгорыя:Фінікійская міфалогія